স্থাপত্য-উপদেষ্টা ফার্মের জন্য বাড়িটি ছিল খুব মানানসই। ১৯৬৪ সালে শুরু হয়ে ১৯৭১ মুক্তিযুদ্ধকাল পর্যন্ত এই সাত বছর ছিল রমরমা কর্মকেন্দ্র ও বহু গুণীর মিলনমেলা। যাঁরা আসতেন তাঁদের মধ্যে এঁদের কথা বেশি মনে পড়ে। ব্যবসায়ী শিল্পপতি – এ কে খান, অধ্যাপক, কবি, সাহিত্যিক, সংস্কৃতিসেবী ও আইনজ্ঞ – সিকান্দার আবু জাফর, শওকত ওসমান, খান সারওয়ার মুরশিদ, আহমদুল কবির, রেহমান সোবহান, ব্যারিস্টার ইশতিয়াক আহমেদ, কে এম সোবহান, সৈয়দ আলী আহসান, শহীদুল্লাহ কায়সার, পটুয়া কামরুল হাসান, মৃৎশিল্পী মীর মোস্তফা আলী, Tapestry শিল্পী রশিদ চৌধুরী, রামেন্দু মজুমদার, সৈয়দ হাসান ইমান, সন্জীদা খাতুন, ওবেদ জায়গীরদার। রাজনীতিবিদ – অধ্যাপক মোজাফ্ফর আহমদ, মোনায়েম সরকার, আবদুর রাজ্জাক (বাকশাল), নবী দম্পতি (সিপিবি), নুুরুর রহমান (ক্ষেতমজুর), মুস্তফা সারওয়ার (আওয়ামী লীগ), মুঈদুল হাসান, আলী আকসাদ (শান্তি পরিষদ), মতিয়া চৌধুরী, মালেকা বেগম, আয়েশা খানম। সামরিক বাহিনী – কর্নেল ওসমানী, কর্নেল জামান (সম্বন্ধী), ব্রিগেডিয়ার-পরবর্তী মেজর জেনারেল মজিদুল হক (ভায়রা ভাই)। মন্ত্রণালয়ের সচিব – সানাউল হক (তথ্য ও সংস্কৃতি), বুরহানুদ্দিন (শিক্ষা), এ কে এম আহসান (কৃষি), আহমদ ফজলুর রহমান, আসফউদ্দৌলা (পরে সচিব), নুরুল কাদের খান। প্রকৌশলী – হাতেম আলী খান, আবদুল লতিফ, নুরুল হোসেন।